钦定古今图书集成/理学汇编/经籍典/第153卷 > 朱子全书二 > 《周颂清庙》
## 钦定古今图书集成/理学汇编/经籍典/第153卷 > 朱子全书二 > 《周颂清庙》

问：“或疑《清庙诗》是祀文王之乐歌，然初不显颂文王
之德，止言助祭诸侯，既敬且和，与夫与祭执事之人，
能执行文王之德者，何也？”某曰：“文王之德不可名言。
凡一时在位之人所以能敬且和，与执行文王之德
者，即文王盛德之所在也。必于其不可容言之中，而
见其不可掩之实，则诗人之意得矣。读此诗，想当时
闻其歌者，真若洋洋乎如在其上，如在其左右，又何
待多著言语，委曲形容而后足哉！妄意如此，不知是
否？”曰：“此说是。”〈答潘子善　文集〉